อดีตแก้ไม่ได้ อนาคตยังไม่ถึง ทำปัจจุบันให้ดีที่สุด
โดย...สุรพล โอภาสเสถียร
14 พ.ย. 2559

โดย...สุรพล โอภาสเสถียร
“อดีตเราแก้ไขอะไรไม่ได้ อนาคตก็ยังมาไม่ถึง จงทำปัจจุบันและอยู่กับปัจจุบันให้ดีที่สุด แล้วสิ่งดีๆ ก็จะบังเกิดขึ้นมาอันเป็นผลจากการทำในวันนี้ให้ดีที่สุด”
...มันเป็นเรื่องฉลาดเสมอที่จะมองไปข้างหน้า ทว่าเป็นเรื่องยากที่จะมองไกล ไปกว่าที่คุณเห็น...คำกล่าวของ วินสตัน เชอร์ชิลล์
...มันเป็นไปไม่ได้ที่จะยืนอยู่เฉยๆ ในโลกของแฟชั่น ถ้าคุณต้องการยืนอยู่ที่เดิมมีทางเดียวที่เป็นไปได้ คือคุณต้องเปลี่ยนแปลง...หน้าที่ 184/185
ผ้าจึงเป็นรากฐานสำคัญของแฟชั่น เช่นเดียวกับการวาดเส้น ซึ่งคือรากฐานสำคัญของศิลปะ ...หน้าที่ 207/208 หนังสือ Future อุตสาหกรรมสิ่งทอ เสื้อผ้า พอเจอกับยูนิโคล่ แล้วแทบจะไปกันไม่เป็นเลยใช่หรือไม่ เพราะเขาปฏิวัติการแต่งตัวเลยก็ว่าได้
เราทุกคนต้องเปลี่ยนแปลง ต้องเจอกับการเปลี่ยนแปลง ต้องเข้าใจว่ามันต้องมีการเปลี่ยนแปลงและต้องอยู่ให้ได้กับการเปลี่ยนแปลง
ผมเริ่มต้นบทความของผมในช่วงเวลาปลายปี ช่วงเวลาที่กิจการต่างๆ รวมตลอดไปถึงสถาบันการเงินจะคิดและระดมสมองเพื่อการวางแผนที่จะดำเนินการในปีหน้าหรือที่เราๆ มักจะเรียกว่า การประชุมเชิงปฏิบัติการเพื่อการทำงานในปี 2560 ผมต้องเรียนว่ากิจการที่ผมรับผิดชอบก็ต้องทำแบบเดียวกัน หากแต่ว่าสภาพแวดล้อม หรือคำใหม่ที่เก๋ไก๋กว่าเดิมที่พูดกันคือ ระบบนิเวศของการทำงาน หรือ Eco System มันเปลี่ยนไปอย่างเห็นได้ชัดเจน
เราลองจินตนาการว่า เราคือปลาหางนกยูงในบ่อน้ำขนาดเล็ก แต่เป็นบ่อน้ำที่ช้างสี่เชือกชอบมาดื่มกิน วันดีคืนดีช้างสี่เชือกที่ชื่อ อเมริกา ยุโรป ญี่ปุ่น และจีน ต่างพร้อมใจกันลงมาเล่นน้ำในบ่อนี้ มันไม่ใช่แค่การมาดื่มกินที่ก่อให้เกิดการกระเพื่อมของน้ำในบ่อ แต่มันคือสึนามิในบ่อน้ำเลยใช่หรือไม่ ทุกสิ่งมีชีวิตในบ่อน้ำรวมปลาหางนกยูงไทยก็ได้รับผลกระทบไม่มากก็น้อย การจะทำมาหากินก็คงปั่นป่วนพอสมควร ปลาต่างๆ คงมาประชุมเชิงปฏิบัติการว่าเราจะปรับตัวเอง เปลี่ยนตัวเองกันอย่างไร
เราจะเป็นแบบ No Action Talk Only หรือดีแต่พูด ได้หรือไม่ เราจะทำแบบ ได้ครับพี่ ดีครับนาย สบายครับผม เหมาะสมครับท่าน ได้อีกหรือไม่ วัฒนธรรมที่เชื่อนาย ขายน้อง ฟ้องเพื่อน เพื่อเลื่อนไหล โดยไม่ใส่ใจกับระบบคุณธรรม แบบที่เคยฝังลึกใน DNA ของปลาหางนกยูง จะถูกชะล้างออกไปได้หรือไม่ สิ่งเปรียบเทียบเหล่านี้ ปลาหางนกยูงทุกตัวหรือส่วนใหญ่ต้องหันมาปฏิรูปตัวเอง การคาดหวังแต่ที่จะให้รัฐบาลของปลาหางนกยูงมาเที่ยวแก้ปัญหาให้ในทุกมิติโดยไม่ใช้เหตุผลคงทำไม่ได้อีกต่อไป
“ข้าวราคาตก เพราะวงจรทั้งหมดได้รับบาดเจ็บจากโครงการรับจำนำทุกเม็ด (ในนามคือจำนำ ที่แท้จริงคือรัฐซื้อขาด) ในอดีต เราจะไม่เรียนรู้กันเลยหรือว่าเสียหายขนาดไหน ยังคงเล่นละครกันอีกว่า ทางแก้ไขปัญหาคือกลับไปทำไอ้สิ่งที่สร้างปัญหาจนเกิดความทุกข์ยากกันในวันนี้...เรามีความคิดแบบนั้นได้อย่างไรในวันนี้”
ผมขอเป็นกำลังใจให้กับท่านนายกรัฐมนตรีคนปัจจุบัน ที่ลุกขึ้นมาแก้ไขปัญหาที่รากของปัญหา แก้ไขให้ครบวงจร เหมือนกลับไปกลัดกระดุมเสื้อเม็ดแรกให้ถูกต้องใหม่ เพราะเสื้อจะสวยงามอย่างไรก็แล้วแต่ก็ต้องทำให้ถูกที่ถูกทาง
“อดีตเราแก้ไขอะไรไม่ได้ อนาคตก็ยังมาไม่ถึง จงทำปัจจุบันและอยู่กับปัจจุบันให้ดีที่สุด แล้วสิ่งดีๆ ก็จะบังเกิดขึ้นมาอันเป็นผลจากการทำในวันนี้ให้ดีที่สุด” ผมขอนำมาย้ำอีกครั้งเพื่อเตือนสติ ท่านๆ ที่่ปากบอกรักชาติ เหมือนที่บอกว่าจะดูแลปลาหางนกยูงในบ่อให้อยู่ดีมีสุข ปราศจากทุกข์โศก โรคภัย ผมว่าท่านทำได้นะครับ เพียงท่านหยุดคิด หยุดพูด หยุดสร้างวาทกรรม อย่าเล่นกลเกมการตลาดการเมือง ช่วยอยู่นิ่งๆ สงบจิตสงบใจ และย้อนไปทบทวนสิ่งที่ได้ทำลงไป...